text: РЕГЛАМЕНТ ЗА ИЗПЪЛНЕНИЕ (ЕС) № 772/2014 НА КОМИСИЯТА
  от 14 юли 2014 година
  за определяне на правилата относно интензитета на публичната помощ спрямо общите допустими разходи за някои операции, финансирани от Европейския фонд за морско дело и рибарство
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕС) № 508/2014 на Европейския парламент и на Съвета от 15 май 2014 г. за Европейския фонд за морско дело и рибарство и за отмяна на регламенти (ЕО) № 2328/2003, (ЕО) № 861/2006, (ЕО) № 1198/2006 и (ЕО) № 791/2007 на Съвета и Регламент (ЕС) № 1255/2011 на Европейския парламент и на Съвета (1), и по-специално член 95, параграф 5 от него,
  като има предвид, че:
  (1)
  В член 95, параграф 1 от Регламент (ЕС) № 508/2014 се определя общо правило относно интензитета на публичната помощ спрямо общите допустими разходи за дадена операция, финансирана от Европейския фонд за морско дело и рибарство (ЕФМДР).
  (2)
  В член 95, параграф 4 се предвижда чрез дерогация към интензитета на публичната помощ да се прилагат допълнителни процентни пунктове за специфични видове операции, предвидени в приложение I към Регламент (ЕС) № 508/2014. Същевременно, за да не се застраши устойчивостта на реформата на общата политика в областта на рибарството (ОПОР), с член 94, параграф 3, буква в) и член 69, параграф 2 от Регламент (ЕС) № 508/2014 се ограничава подкрепата на ЕФМДР за някои видове операции чрез налагането на намалена ставка на съфинансиране. Тази логика присъства и в различните равнища на допълнителните процентни пунктове на интензитета на помощ, изброени в приложение I към Регламент (ЕС) № 508/2014. В зависимост от това кои условия от приложение I към Регламент (ЕС) № 508/2014 са изпълнени, е възможно процентните пунктове на интензитета на публичната помощ да бъдат увеличени или намалени.
  (3)
  С оглед на това е необходимо да се гарантира, че натрупването на допълнителни процентни пунктове на интензитета на помощта при изпълнението на редица условия по приложение I към Регламент (ЕС) № 508/2014 по отношение на една операция не излага на риск целите на ОПОР и не води до свръхкомпенсация или прекомерно нарушаване на правилата на пазара в секторите на рибарството и аквакултурите.
  (4)
  Следователно, когато дадена операция изпълнява условията по приложение I към Регламент (ЕС) № 508/2014, т.е. позволява допълнително увеличение на процентните пунктове, държавите членки могат да прилагат увеличен интензитет на публичната помощ. Същевременно, ако са изпълнени две или повече условия по приложение I към Регламент (ЕС) № 508/2014 и съгласно всяко от тях са възможни няколко увеличения на процентните пунктове за една операция, възможното увеличение следва да бъде ограничено до най-голямото увеличение. В случай че са изпълнени две или повече условия по приложение I към Регламент (ЕС) № 508/2014 и съгласно всяко от тях се налагат намаления на процентните пунктове за една операция, възможното намаление следва да бъде ограничено до най-голямото намаление.
  (5)
  С оглед спазване на задължението за намаляване на процентните пунктове за някои видове дейности в приложение I към Регламент (ЕС) № 508/2014, в случай че за дадена операция могат да бъдат приложени едновременно няколко увеличения и намаления на процентните пунктове поради изпълнение на няколко условия по приложение I към Регламент (ЕС) № 508/2014, възможните увеличения следва да не бъдат взимани предвид и да бъде приложено само най-голямото намаление.
  (6)
  За да се създадат условия за незабавното прилагане на предвидените в настоящия регламент мерки, той следва да влезе в сила в деня след деня на публикуването му в Официален вестник на Европейския съюз.
  (7)
  Предвидените в настоящия регламент мерки са в съответствие със становището на Комитета за Европейския фонд за морско дело и рибарство,
  ПРИЕ НАСТОЯЩИЯ РЕГЛАМЕНТ:
  Член 1
  Специфичен интензитет на публичната помощ
  При изпълнение на няколко условия по приложение I към Регламент (ЕС) № 508/2014 за една операция се прилагат различните допълнителни процентни увеличения и намаления на интензитета на публичната помощ, предвидени в същото приложение, както следва:
  а)
  ако са приложими няколко увеличения в процентните пунктове съгласно приложение I към Регламент (ЕС) № 508/2014, може да се прилага само най-голямото от тези увеличения;
  б)
  ако са приложими няколко намаления в процентните пунктове съгласно приложение I към Регламент (ЕС) № 508/2014, се прилага само най-голямото от тези намаления;
  в)
  ако една операция може да се възползва от едно или няколко допълнителни увеличения на процентните пунктове и същевременно е приложимо едно или няколко от намаленията на процентните пунктове по приложение I към Регламент (ЕС) № 508/2014, се прилага само най-голямото намаление.
  Член 2
  Настоящият регламент влиза в сила в деня след деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 14 юли 2014 година.